b'\n_START_ARTICLE_\nLillestr\xc3\xb8m\n_START_SECTION_\nGeografi\n_START_PARAGRAPH_\nLillestr\xc3\xb8m fremst\xc3\xa5r (per 2017) som et bysentrum omgitt av en hageby. Nitelva utgj\xc3\xb8r en naturlig grense mot R\xc3\xa6lingen._NEWLINE_Byen ligger 13\xc2\xa0km \xc3\xb8st for Oslos grense og ca. 18\xc2\xa0km fra Oslo sentrum. Som poststed grenser Lillestr\xc3\xb8m mot Leirsund, Str\xc3\xb8mmen, Skjetten, R\xc3\xa6lingen, Fetsund og Kjeller. Lillestr\xc3\xb8m by er en del av tettstedet Oslo, som igjen er en del av Osloregionen. Lillestr\xc3\xb8m har 12\xc2\xa0500 innbyggere, og 18\xc2\xa0500 om man inkluderer Kjeller. Det bor 54\xc2\xa0178 innbyggere i Skedsmo kommune._NEWLINE_Lillestr\xc3\xb8m er sammen med Sandvika, Jessheim, Ski og Dr\xc3\xb8bak de eneste stedene i Akershus fylke med bystatus. Fra 1997 til 2003 var Lillestr\xc3\xb8m imidlertid det eneste tettstedet i Akershus med bystatus.\n_START_SECTION_\nHistorie\n_START_PARAGRAPH_\nDa hovedbanen fra Oslo til Eidsvoll ble \xc3\xa5pnet i 1854, l\xc3\xa5 en av stasjonene p\xc3\xa5 Lille Str\xc3\xb8m g\xc3\xa5rd i R\xc3\xa6lingen. Her ble det bygd et lite godshus, et lite ekspedisjonslokale og en liten stasjonsmesterbolig. Stasjonen ble flyttet over elva i forbindelse med bygging av Kongsvingerbanen og navnet fulgte med._NEWLINE_Lillestr\xc3\xb8m var egen kommune fra 1908 til og med 1961._NEWLINE_G\xc3\xa5rden Lille Str\xc3\xb8m, som igjen fikk navnet etter den innsnevringen i elveleiet i Nitelva rett nedenfor g\xc3\xa5rden (som lager en liten str\xc3\xb8m), som l\xc3\xa5 p\xc3\xa5 R\xc3\xa6lingssiden av Nitelva. De f\xc3\xb8rste bosetningene kom langs Nitelva p\xc3\xa5 1600-tallet og \xc3\xa5rlige v\xc3\xa5rflommer satte ofte hus og beitemarker under vann. I 1854 stod jernbanen mellom Christiania og Eidsvoll ferdig. Fra 1860-\xc3\xa5rene var sagene ikke lenger avhengig av vannkraft og de nye dampsagene ble anlagt i Lillestr\xc3\xb8m. Dette f\xc3\xb8rte til en sterk befolknings\xc3\xb8kning og Lillestr\xc3\xb8m ble raskt fylkets st\xc3\xb8rste industristed og gav opphavet til navnet \xc2\xabFlisbyen\xc2\xbb._NEWLINE_Jernbanen har helt fra starten v\xc3\xa6rt sv\xc3\xa6rt viktig for Lillestr\xc3\xb8m. Fortsatt er stedet et trafikknutepunkt og stedet der Kongsvingerbanen (mot Stockholm) og hovedbanen skiller lag.\n_START_SECTION_\nAndre verdenskrig\n_START_PARAGRAPH_\nUnder andre verdenskrig var Kjeller flyplass hovedverksted for Luftflotte 5 i Norge og Finland. Kjeller flyplass utf\xc3\xb8rte blant annet reparasjoner p\xc3\xa5 jagerfly av typen Focke Wulf Fw 190 og Messerschmitt Me 109, samt reparasjoner p\xc3\xa5 fly som skulle brukes ved \xc3\x98stfronten. Derfor iverksatte allierte styrker to bombeangrep p\xc3\xa5 flyplassen, ett i 1943 og ett i 1944. Bombene som falt under disse to angrepene gjorde skade ogs\xc3\xa5 i Lillestr\xc3\xb8m, og medf\xc3\xb8rte sivile d\xc3\xb8dsfall.\n_START_SECTION_\nKommunehistorikk\n_START_PARAGRAPH_\nSkedsmo kommune ble 1. januar 1908 delt i L\xc3\xb8renskog, Lillestr\xc3\xb8m og Skedsmo kommuner. 1. januar 1962 slo Lillestr\xc3\xb8m og Skedsmo kommuner seg sammen igjen. Skedsmo kommunes r\xc3\xa5dhus l\xc3\xa5 p\xc3\xa5 Str\xc3\xb8mmen inntil nytt r\xc3\xa5dhus for den sammensl\xc3\xa5tte kommunen stod ferdig p\xc3\xa5 Lillestr\xc3\xb8m._NEWLINE_I moderne tid er Lillestr\xc3\xb8m ogs\xc3\xa5 kjent for \xc3\xa5 ha blitt satt under vann under flere store flommer av elva Nitelva. B\xc3\xa5de i 1966 og 1967 var det storflom. Skadeomfanget i 1966 og 1967 ble til en viss grad begrenset av en demning som ble f\xc3\xb8rt opp av den tyske okkupasjonsmakten under andre verdenskrig. I 1995 inntraff en ny storflom, og i etterkant av den flommen besluttet myndighetene \xc3\xa5 skj\xc3\xb8te p\xc3\xa5 flomdiket, som ble bygget ut til \xc3\xa5 sikre hele veien langs Nitelva._NEWLINE_13. juni 1998 fikk Lillestr\xc3\xb8m bystatus.\n_START_SECTION_\nNy storkommune fra 2020\n_START_PARAGRAPH_\nFra 1. januar 2020 blir kommunene Skedsmo, Fet og S\xc3\xb8rum sl\xc3\xa5tt sammen. Den nye storkommunen f\xc3\xa5r navnet Lillestr\xc3\xb8m kommune.\n_START_SECTION_\nBydeler\n_START_PARAGRAPH_\nLillestr\xc3\xb8m best\xc3\xa5r fra gammelt av av flere \xc2\xabbydeler\xc2\xbb: Volla og Vigernes (som ogs\xc3\xa5 er navnet p\xc3\xa5 byens to barneskoler), Nesa, M\xc3\xa5san, \xc3\x85r\xc3\xa5sen, Flisbyen, Furuskauen og Funkisbyen.\n_START_SECTION_\nOppvekst og utdanning\n_START_PARAGRAPH_\nLillestr\xc3\xb8m har mange barnehager og et variert utdanningstilbud med barne- og ungdomsskoler, videreg\xc3\xa5ende skoler, \xc3\xa9n teknisk fagskole og \xc3\xa9n h\xc3\xb8yskole.\n_START_SECTION_\nSkedsmo musikk- og kulturskole\n_START_PARAGRAPH_\nSkedsmo musikk- og kulturskole ligger bak jernbanestasjonen, p\xc3\xa5 Lillestr\xc3\xb8m syd. Skolens tilbyr undervisning i sang, tangentinstrumenter, trekkspill, gitar, el.bass, strykeinstrumenter, messing- og trebl\xc3\xa5seinstrumenter, male- og tegneundervisning og drama/dans._NEWLINE_Skolen driver med aktiviteter og oppl\xc3\xa6ring innen en rekke av kulturfagene. Tilbudet omfatter \xc2\xabMusikk fra livets begynnelse\xc2\xbb (barn fra 3 m\xc3\xa5neder til 3 \xc3\xa5r), musikkgrupper for 6- og 7-\xc3\xa5ringer og for psykisk utviklingshemmede, instrumental- og sangoppl\xc3\xa6ring, dramagrupper, og male- og tegnegrupper. I tillegg gir Musikk- og kulturskolen forsterket oppl\xc3\xa6ring i musikk for alle p\xc3\xa5 f\xc3\xb8rste trinn i grunnskolen, og skolekorpsene i kommunen f\xc3\xa5r instrumental oppl\xc3\xa6ring gjennom Musikk- og kulturskolen.\n_START_SECTION_\nHandelsh\xc3\xb8yskolen BI\n_START_PARAGRAPH_\nHandelsh\xc3\xb8yskolen BI hadde en avdeling p\xc3\xa5 Lillestr\xc3\xb8m, men den ble lagt ned 1. august 2007.\n_START_SECTION_\nNorges Byggskole\n_START_PARAGRAPH_\nNorges Byggskole ligger p\xc3\xa5 Lillestr\xc3\xb8m. Studietilbudet omfatter blant annet en teknisk fagskole, som best\xc3\xa5r i et 2-\xc3\xa5rig studium i bygg og anlegg. M\xc3\xa5let med dette studiet er \xc3\xa5 utdanne fremtidens ledere og fagspesialister i byggn\xc3\xa6ringen.\n_START_SECTION_\nTeater\n_START_PARAGRAPH_\nLillestr\xc3\xb8m Kultursenter er det nye navnet p\xc3\xa5 Lillestr\xc3\xb8ms gamle kino- og teaterbygning fra 1920-tallet. Bygningen har blitt modernisert og utvidet til mer enn dobbel st\xc3\xb8rrelse. Den gamle kinosalen er beholdt og supplert med to nye teatersaler, Stjernesalen og Universet. Kultursenteret gir dermed rom for flere forestillinger samtidig. Hver m\xc3\xa5ned holdes det konserter med kjente artister. Det settes ogs\xc3\xa5 opp musikaler p\xc3\xa5 kultursenteret, med h\xc3\xb8ysesong fra september til desember. Kulturinstitusjonene Akershus Teater, Lillestr\xc3\xb8m teaterselskap og Skedsmo Amat\xc3\xb8rteater har produsert en rekke forestillinger p\xc3\xa5 scenene i Lillestr\xc3\xb8m Kultursenter.\n_START_SECTION_\nKino\n_START_PARAGRAPH_\nLillestr\xc3\xb8m fikk ny kino i 2005. Kinoen har syv saler, som p\xc3\xa5 dagtid leies ut til konferanser, seminarer og lignende. Lillestr\xc3\xb8m kino eies (per 2017) av SF Kino, som fra januar 2017 ble kj\xc3\xb8pt opp av kinokjeden AMC Theaters.\n_START_SECTION_\nN\xc3\xa6ringsliv\n_START_PARAGRAPH_\nOslo-omr\xc3\xa5det fikk sin f\xc3\xb8rste flyplass p\xc3\xa5 Kjeller i 1912, og forskningsmilj\xc3\xb8ene som oppsto omkring flyplassdriften utgj\xc3\xb8r fremdeles et av landets mest fremtredende kompetansesentra._NEWLINE_Norges Varemesse er en stor bygning brukt for flere messer \xc3\xa5rlig. I de senere \xc3\xa5r har bilmessen v\xc3\xa6rt blant de mest popul\xc3\xa6re arrangementer. I n\xc3\xa6rhet av Norges Varemesse er det ogs\xc3\xa5 et Thon-hotell.'